Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 2 Pv 545/13/1103	Bratislava III, 6.9.2013
EEČ : 2-10-151-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbanie povinnej výživy podľa § 207 odsek 1 Trestného zákona, ktorého sa dopustil na tom skutkovom základe, že v období od mesiaca január 2012 do mesiaca máj 2013 (vrátane) v mieste svojho bydliska a všade tam, kde sa zdržiaval, hoci mu z ustanovenia § 62 a nasl. zákona č. 36/2005 Z. z. o rodine v znení neskorších právnych predpisov vyplýva povinnosť prispievať na výživu svojich detí, ktorá výška vyživovacej povinnosti mu bola určená naposledy rozsudkom Okresného súdu XXXXX III vydaným pod spisovou značkou 13C 41/98-18 dňa 16. 11. 1998, právoplatným dňa 28. 12. 1998 a vykonateľným dňa 25. 01. 1999, ktorým bol zaviazaný prispievať na výživu svojho syna XXXXX, nar. 08. 06. 1993 sumou 800,- Sk v prepočte 26,55 € a svojej dcéry XXXXX, nar. 23. 08. 1995 sumou 700,- Sk v prepočte 23,23 € mesačne vždy do 15.teho dňa v mesiaci vopred k rukám matky XXXXX, nar. 07. 03. 1969, trvale bytom Tomášov, Veterná 351/27 si túto s výnimkou mesiaca august, september a október 2012, kedy uhradil výživné vo výške 300 €, neplnil, čím mu takto vznikol dlh na výživnom vo výške 546,26 €, 

lebo zanikla trestnosť činu

Odôvodnenie:
Poverený príslušník Okresného riaditeľstva Policajného zboru v Senci, Obvodného oddelenia Policajného zboru Dunajská Lužná vedie pod ČVS:ORP-55/DL-SC-2013 trestné stíhanie obvineného XXXXX (ďalej aj ako „obvinený) pre prečin zanedbania povinnej výživy podľa § 207 odsek 1 Trestného zákona na skutkovom základe ako je uvedené vo výrokovej časti tohto uznesenia.

K veci sa vzťahujúci spisový materiál bol dňa 02. 09. 2013 predložený na tunajšiu prokuratúru spolu s návrhom na zastavenie trestného stíhania podľa § 215 odsek 1 písmeno h) Trestného poriadku z dôvodu zániku trestnosti činu. Preskúmaním k veci zadováženého spisového materiálu bolo zistené, že návrh povereného príslušníka je dôvodný. 

Dokazovaním vykonaným v priebehu skráteného vyšetrovania bolo preukázané, že predmetný skutok vykazuje znaky trestného činu.
	
Z výpovede matky oprávnených detí zo dňa 28. 05. 2013 vyplynulo, že obvinený si svoju zákonnú vyživovaciu povinnosť riadne neplnil od mesiaca január 2012 až do mesiaca máj 2013 (vrátane) s výnimkou mesiaca august, september a október 2012, kedy k rukám matky uhradil 300 €, čím mu vznikol dlh na výživnom vo výške 546, 26 €.

Následne sa dňa 21. 08. 2013 dostavila matka oprávnených detí, ktorá k veci uviedla, že obvinený svoju vyživovaciu povinnosť, za ktorej zanedbanie mu bolo vznesené obvinenie dodatočne dňa 13. 08. 2013 k rukám matky uhradil, o čom poverenému príslušníkovi predložila potvrdenie o prevzatí finančných prostriedkov v hotovosti vo výške 1.000 € na základe ich ústnej dohody o zvýšení výživného (č. l. 22). Uvedená suma uhradená obvineným tak zahŕňa zaostalé výživné vo výške 546,26 € vyplývajúce z rozsudku Okresného súdu XXXXX III pod č. k. 13C 41/98-18, ktorým bola vyživovacia povinnosť obvineného k deťom naposledy upravená, ktorá skutočnosť je z hľadiska posúdenia zániku trestnosti spáchaného prečinu relevantná.  

S prihliadnutím na uvedené tak možno konštatovať, že obvinený nakoľko uhradil zaostalé výživné vo vzťahu k obom svojim deťom a nakoľko neplnenie vyživovacej povinnosti na oprávnených deťoch nezanechalo trvalo nepriaznivé následky, že trestnosť prečinu zanedbania povinnej výživy podľa § 207 odsek 1 Trestného zákona v zmysle ustanovenia § 86 písmeno a) Trestného zákona zanikla. Súčasne možno uviesť, že splnením vyživovacej povinnosti obvinený protiprávny stav, ktorý vyvolal, odstránil. 

Obvinený zaplatením zaostalého výživného v priebehu prípravného konania súčasne splnil všetky zákonom ustanovené podmienky inštitútu účinnej ľútosti ako jednej zo zákonných možností zániku trestnosti činu. 

Navyše, s prihliadnutím na špecifikum stíhaného prečinu, ktorým je najmä prinútiť páchateľa aspoň k dodatočnému plneniu vyživovacej povinnosti ako kardinálnemu cieľu trestného stíhania páchateľa, možno konštatovať, že v danom prípade  bol základný účel vedeného trestného konania splnený.   

Podľa § 86 písmeno a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka